吉隆坡會展中心

吉隆坡會展中心（馬來話：Pusat Konvensyen Kuala Lumpur，粵拼：gat1 lung4 bo1 wui6 zin2 zung1 sam1）係馬來西亞吉隆坡一座會展中心，喺吉隆坡城中城入面，面積有120,000平方米，喺2005年開幕。佢係吉隆坡市區最大型嘅會展中心之一，每年都會喺呢度舉辦好多大型展覽，包括由馬來西亞電腦及多媒體協會（PIKOM）所舉辦嘅電子用品展－PC Fair同馬來西亞大眾書局所舉辦嘅中港台以外最大型嘅華文書展——海外華文書市等。 喺體育方面2015年嘅國際奥林匹克委員會全會（IOC Session）都喺呢個會展中心入面舉辦，嗰次大會選出咗2022年冬季奥林匹克運動會所舉辦嘅城市。吉隆坡會展中心亦係國際會議協會（International Congress & Convention Association，簡稱ICCA）同國際會議中心協會（International Association of Congress Centres，簡稱AIPC）嘅會員。 主要設施 會展中心一共有5層，裏面嘅設備適合舉辦各個大小型嘅展覽同會議。 展覽廳 會展中心入面有6個大型展覽廳，其中第一至第五展覽廳嘅總面積9,710平方米，樓高9米，主要用嚟做各個大小型展覽嘅承租，而第六展覽廳喺室外，有2,600平方米大，主要用嚟做大型宴會。 議會廳 喺主要出入口上方嘅議會廳（Plenary Hall）提供場地畀大型演講、研討會、藝文表演、演唱會、展覽開幕儀式、企業大型聚會等使用，有3層高，總共可以容納3,000人。 議會劇場 議會劇場（Plenary Theatre）有3層高，可以容納470人，適合舉辦小型演唱會、中型演講、研討會等。 會議室 依照規模，有大、中、細之分。其中三座大型會議室（Conference Halls）總計可以容納1,800人，有時會用嚟舉辦小型展覽，其他仲有多達20座嘅小型會議室（Meeting Rooms）。 宴會大禮堂 宴會大禮堂（Grand Ballroom）可以容納2,000人，好多馬來西亞政商名流嘅婚禮同宴會都選擇喺呢度舉辦。 宴會廳 宴會廳可以容納740人（Banquet Hall），適合舉辦中型研究、研討或者宴會。 其他 會議中心大樓嘅底樓係美食中心（food court）、吉隆坡城中城水族館同通往陽光廣場嘅地底通道，其出口同城中城－武吉免登空橋系統共構，可以直接通往武吉免登地區。亦同周圍好多建築物透過空橋或者通道聯通，包括雙子塔、勘探大廈、陽光廣場 、文華東方酒店、君悅酒店等。 出面網頁 吉隆坡會展中心嘅官方網站